Horní Krupá (Ralsko)

Súčasné sídlo

Horní Krupá je tiež katastrálne územie o rozlohe 6,87 km². Názov bol prevzatý práve od zaniknutého pôvodného sídla. Po vzniku mesta Ralsko pripadla pod mesto menšia časť obce Dolní Krupá, a tá bola neskôr (v roku 2010) premenovaná na Horní Krupá, hoci leží inde ako pôvodné sídlo a spoločné má len čiastočne sa prekrývajúce katastrálne územie s tým pôvodným, ktoré bolo tiež Horní Krupá, ale malo asi 2 krát väčšiu rozlohu. Súčasná dedina sa rozprestiera pri západnej strane cesty II/268. Na tejto ceste medzi Horní a Dolní Krupou stojí dopravné značenie hranice medzi Libereckým a Stredočeským krajom. Z Horní Krupej vedie cesta ešte na severozápad (do úplne zaniknutej obce Jezová), kam je ale zákaz vjazdu motorových vozidiel.

Historické sídlo

Zaniknutá obec na pokraji sudetskej oblasti bola asi tri kilometre dlhá a ležala v úzkom údolí, ktoré miestami lemujú strmé skalnaté svahy. Dá sa povedať, že Horní Krupá má zo všetkých úplne zaniknutých sídiel v Ralsku najviac pozostatkov osídlenia. Ruiny domov s priľahlými pivnicami lemujú po oboch stranách cestu, ktorá prechádzala obcou. Obec tvorili prevažne sedliacke majetky a hospodárske usadlosti, ktoré stáli okolo cesty, ale aj na okolitých svahoch. K Horní Krupej patrili osady: Krupský dvůr a horáreň Šlapka.
V stredoveku patrila obec pod panstvo Berkovcov z Dubej. Berkovci tu nechali zriadiť dva sedliacke dvory, do ktorých sa mali prisťahovať nemeckí osadníci. Počas tridsaťročnej vojny boli oba tunajšie sedliacke dvory aj sama obec spustošené, ale neskôr opäť vystavané. V hornej časti obce, v údolnej nive zvanej Žlábek, vzniklo vtedy pomenovanie Švédský hřbitov (cintorín), ktorý pripomína vtedajšiu dobu. V celej obci sa zachovala väčšina tesaných pieskovcových priestorov, ktoré sú tým najvýznamnejším, čo dokladá bývalé osídlenie.
Neďaleko obce na sever sa nachádzal Krupský dvůr. Toto sídlo malo veľké hospodárske i obytné priestory. Do dnešných dní sa zachovali veľké trosky obvodových múrov, až niekoľko metrov vysoké. Vo dvore rastie štátom chránená Tajemná lípa, ktorej vek sa odhaduje na 350 rokov. Vedľa lipy je panelmi zakrytá hlboká studňa. Pod troskami obytných budov sa nachádzajú rozsiahle pivnice. Asi jeden kilometer východne od Krupského dvora, v skalnatom údolí Žlábek, stála Valdštejnská horáreň zvaná Šlapka, z ktorej zostáva dodnes zrúcanina. Neďaleko je stále malé jazierko a v skalnej stene výrazná tesaná pivnica.
Dedinou pretekal potok, kvôli existencii tunajšieho mlyna lokálne zvaný Mlýnský (Mühlbach), ktorý pramenil v hornej časti obce a napájal tu niekoľko malých rybníčkov. Mimo obce sa potok nazýval Klokočka alebo Klokočkův potok (Klokotschka Bach), neskôr definitívne Krupský potok, ale potok postupne vysychal. Uprostred dediny stála kaplnka zasvätená sv. Magdaléne a cintorín. V mieste bola od roku 1904 vlastná jednotriedna obecná škola.
V roku 1771 sa začalo s uvádzaním popisných čísel domov v obciach. V tejto dobe bolo v obci uvádzaných 23 popisných čísel. Pri sčítaní ľudu v roku 1921 bolo v Horní Krupej 65 domov a 305 obyvateľov (z nich bolo 295 Nemcov a 10 Čechov). Fara, zdravotný obvod, žandárska stanica, pošta a telegraf boli v Kuřívodách, železničná stanica v Mníchovom Hradišti (14,25 km) alebo v Mimoni (15,7 km).
Po roku 1945 a odsune nemeckého obyvateľstva bola obec začlenená do vojenského výcvikového priestoru Ralsko a čiastočne zničená. Na údolných terasách okolo bývalej obce bolo zriadené vojenské cvičisko a tábor (ten v 90. rokoch, ešte pred zničením zvyšných kasárenských domčekov, poslúžil pri natáčaní niektorých sekvencií seriálu Zdivočelá země a filmu Bumerang). Po príchode Sovietskej armády po roku 1968 bola obec zrovnaná so zemou a využívaná ako tankodrom. V roku 2010 bola na mieste bývalého vojenského tábora na plošine východne nad bývalou obcou postavená a sprevádzkovaná časť fotovoltaickej elektrárne Ralsko Ra 1.